Stori 51: Rut Mo Nomi
LONG Baebol, i gat wan buk we nem blong hem Rut. Hem i stori blong wan famle we oli stap laef long taem we ol jaj oli wok long Isrel. Rut i wan yangfala woman blong kantri ya Moab. Hem i no joen long nesen blong God, Isrel. Be taem Rut i kasem save long trufala God Jeova, hem i lavem hem tumas. Nomi i wan olfala woman we i givhan long Rut blong kasem save long Jeova.
Nomi i wan woman Isrel. Taem kakae i sot long Isrel, Nomi wetem man blong hem mo tufala boe blong tufala, oli muv i go long kantri blong Moab. Wan dei, man blong Nomi i ded. Biaen, tufala boe blong Nomi tufala i maredem tu gel blong Moab, we nem blong tufala se Rut mo Opa. Be afta we 10 yia i pas, tufala boe blong Nomi tu i ded. !Nomi mo tufala gel Moab ya oli harem nogud tumas! ?Bambae Nomi i mekem wanem?
Nomi i mekemap tingting blong hem blong folem longfala rod i gobak long ples blong hem mo ol famle blong hem. Rut mo Opa tufala i wantem stap wetem hem, ale tufala i folem hem i go. Be afta we oli wokbaot blong smoltaem, Nomi i talem long tufala gel ya se: ‘Tufala. I moa gud yutufala i gobak long ples blong yutufala, yutufala i go stap wetem tufala mama blong yutufala.’
Nao hem i kis long tufala blong talem tata long tufala. Be tufala i krae bigwan from we tufala i lavem Nomi tumas. Tufala i talem se: ‘!No! Mitufala i mas kam wetem yu blong go stap wetem ol famle blong yu.’ Be Nomi i talem se: ‘Tufala dota blong mi. I gud yutufala i gobak, i moagud we yutufala i go stap long ples blong yutufala.’ Ale, Opa i tanemraon i gobak. Be Rut i no wantem go.
Nao Nomi i talem long Rut se: ‘Yu luk. Sista blong yu Opa i gobak finis. I gud yu tu, yu gobak wetem hem.’ Be Rut i talem se: ‘!Plis yu no talem long mi blong mi lego yu! Mi wantem kam wetem yu. Ples we yu bambae yu go long hem, mi tu bambae mi go long hem. Ples we yu bambae yu stap long hem, mi tu bambae mi stap long hem. Ol man ples blong yu bambae oli man ples blong mi, mo God blong yu bambae i God blong mi. Ples we yu bambae yu ded long hem, mi bambae mi ded long hem, mo bambae oli berem mi tu long ples ya.’ Taem Nomi i harem tok ya blong Rut, hem i no moa traem fosem hem blong gobak.
Ale tufala i wokbaot i go, nao tufala i kamtru long Isrel mo tufala i stap long ples ya. Tufala i kamtru stret long taem we ol man oli stat blong tekemaot bale long ol garen blong olgeta. Ale, wantaem nomo, Rut i stat wok long garen. Wan man we nem blong hem Boas i letem Rut blong i pikimap bale long garen blong hem. ?Yu yu save hu ya mama blong Boas? Hemia Rehab we i stap long taon ya Jeriko.
Wan dei, Boas i talem long Rut se: ‘Mi mi harem nius finis blong ol gudfala samting we yu yu mekem long Nomi, mama blong man blong yu. Mi save we yu yu lego stret papa mo mama blong yu, mo yu aot long ples blong yu, nao yu kam stap wetem mifala, we fastaem yu no save mifala nating. !Prea blong mi we Jeova bambae i mekem i gud tumas long yu!’
Rut i talem long hem se: ‘Masta, yu yu mekem i gud tumas long mi. From we yu toktok gud long mi olsem, yu leftemap tingting blong mi, nao mi mi harem gud.’ Boas i laekem Rut tumas, mo i no longtaem, tufala i mared. !Nomi i glad we i glad! Mo hem i glad moa taem Rut mo Boas i gat wan smol pikinini boe, nem blong hem Obed. Biaen, Obed i kam bubu man blong Deved. Bambae yumi toktok moa long saed blong Deved long ol narafala japta.
Buk blong Rut long Baebol.
Ol Kwestin
- ?From wanem Nomi i go stap long kantri blong Moab?
- ?Hu ya Rut mo Opa?
- ?Rut mo Opa tufala i mekem wanem taem Nomi i talem long tufala blong gobak long ples blong tufala?
- ?Hu ya Boas? ?Hem i givhan olsem wanem long Rut mo Nomi?
- ?Wanem nem blong pikinini blong Boas mo Rut? ?From wanem yumi mas rimemba nem ya?
Sam narafala kwestin
- Ridim Rut 1:1-17.
?Rut i talem wanem gudfala tok we i soem se hem i gat lav oltaem? (Rut 1:16, 17)
?Olsem wanem tingting blong Rut i sem mak long tingting we “ol narafala sipsip” tede oli gat long ol man we tabu spirit i makemaot olgeta? (Jon 10:16; Sek. 8:23)
- Ridim Rut 2:1-23.
?Olsem wanem Rut i wan gudfala eksampol long ol yangfala woman tede? (Rut 2:17, 18; Prov. 23:22; 31:15)
- Ridim Rut 3:5-13.
?Boas i tingting olsem wanem long Rut from we hem i glad blong mared long hem i bitim we hem i mared long wan yangfala man?
?Stori blong Rut i tijim yumi long wanem samting long saed blong fasin blong lavem narafala oltaem? (Rut 3:10; 1 Kor. 13:4, 5)
- Ridim Rut 4:7-17.
?Olsem wanem ol Kristin man tede oli save mekem olsem Boas? (Rut 4:9, 10; 1 Tim. 3:1, 12, 13; 5:8)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn quy_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn